…. sz. napirend

Előterjesztve:

Költségvetési, Pénzügyi és Vagyonnyilatkozatokat Ellenőrző Bizottsághoz

# E L Ő T E R J E S Z T É S

**a Képviselő-testület 2015. május 28-i rendes ülésére**

**Tárgy: Javaslat a Budapest Főváros II. Kerületi Önkormányzat 2014. évi és az előző évek fel nem használt maradványának felosztására és a 2015. évi költségvetésről szóló 2/2015. (II. 27.) rendelet módosítására**

**Készítette: Szigetiné Bangó Ildikó**

 **pénzügyi irodavezető**

**Látta: Dankó Virág**

 **alpolgármester**

**Látta: dr. Szalai Tibor**

**jegyző A rendelet tárgyalása**

 **zárt ülést nem igényel.**Tisztelt Képviselő-testület!

Az államháztartásról szóló 2011. évi CXCV. törvény 86. §-ában és az államháztartásról szóló törvény végrehajtásáról szóló 368/2011.(XII. 31.) Kormányrendelet 155. §-ában foglaltak alapján előterjesztésünk I. részében javaslatot teszünk a 2014. évi és az előző évek fel nem használt önkormányzati maradványának felosztására és a költségvetésbe történő beemelésére.

Az előterjesztésünk II. részében az átruházott hatáskörben hozott döntések alapján elvégzett előirányzat módosítások és átcsoportosítások költségvetési rendeleten történő átvezetését kezdeményezzük.

**I. Rendeletmódosítási javaslatok a maradvány felosztása alapján:**

Az elmúlt évi gazdálkodásról szóló beszámolóban önkormányzati szinten a 2014. év maradványa 2 161 748 eFt összegben került megállapításra és elfogadásra.

Az önkormányzati szintű 2014. évi maradványból 39 727 eFt az intézményeknél - ide nem értve a Polgármesteri Hivatalt - keletkezett. A megképződött előirányzat-maradványok intézményenkénti bontását az előterjesztés 1.-2. számú mellékletben mutatjuk be. Az intézmények maradványának felülvizsgálatának megállapításait az előterjesztés 3.-4. számú mellékleteiben mutatjuk be. A felülvizsgálat a gazdasági szervezettel nem rendelkező intézmények tekintetében 35 024 eFt összegű kötelezettséggel terhelt maradványt állapított meg, valamint az ezen intézményeket érintő döntések nyomán 30 446 eFt összegben jelentkező jogosnak minősített többletfeladat finanszírozására teszünk javaslatot. Ezek biztosításához az intézményi körben keletkezett 20 434 eFt maradványon túl 17 944 eFt intézményi pénzkészlet felhasználására és 27 092 eFt támogatás kiegészítésére van szükség az önkormányzat feladatain képződött maradvány terhére. A gazdasági szervezettel rendelkező Egészségügyi Szolgálat kötelezettséggel terhelt maradványait teljes egészében a nála megképződött 19 293 eFt maradvány biztosítja.

A Polgármesteri Hivatal 2014. évi gazdálkodása nyomán 222 579 eFt összegű maradvány képződött. A Hivatal kiadási előirányzat maradványainak összege (5. számú melléklet 5. oszlopa) ugyan 331 641 eFt összegű, de ezek felülvizsgálata során csak 90 258 eFt minősült kötelezettséggel terhelt maradványnak.

A 2014. évi beruházási feladatok előirányzatából 37 404 eFt-ot nem költöttünk el az előző évben. Kötelezettséggel terhelt maradványok összege 25 607 eFt. A szabad maradványok terhére 14 395 eFt-ot javasolunk visszaadni keletkezésük jogcímein. Ezek részletezését az 5/a. számú melléklet tartalmazza.

A további kiemelt előirányzatokra visszaadni javasolt maradványok összegét az 5. számú melléklet 6. oszlopában mutatjuk be.

Az elvégzett ellenőrzések alapján, összességében 90 258 eFt-ot javaslunk felhasználni a 222 579 eFt összegű maradványból, a fennmaradó, de igénybe vételre javasolt 132 321 eFt összeggel a tárgyévi önkormányzati finanszírozást javasoljuk csökkenteni.

Az Önkormányzat költségvetési szervhez nem tartozó feladatai vonatkozásában 1 899 442 eFt maradvány képződött, amelynek felosztásánál 2 920 312 eFt összegű kiadási előirányzat maradványt (6. számú melléklet 5. oszlopa) kellett felülvizsgálnunk abból a szempontból, hogy az kötelezettséggel terhelt-e, vagy szabad maradványnak minősíthető. A felülvizsgálatnál nem vettük figyelembe az intézményfinanszírozás 180 616 eFt összegű maradványát, mivel a költségvetési szerveknél képződött maradványt a fentebb részletezett finanszírozási módon egészítjük ki a szükséges mértékig. A 2015. évi eredeti költségvetésében 440 711 eFt összegű szabad maradvány igénybe vételére már javaslatot tettünk, így a jelenlegi felosztásnál ezt figyelembe vettük.

A személyi juttatások és azok járulékainak 5 019 eFt összegű maradványából 4 745 eFt összegű maradvány visszaadására teszünk javaslatot egyrészt az Önkormányzat által alapított díjakhoz kapcsolódó jutalmak kifizetése, másrészt a kötelezettséggel terhelt maradványok biztosítása miatt.

A dologi kiadások 622 297 eFt összegű maradványából 311 724 eFt összegű maradványt minősítettünk kötelezettséggel terheltnek. Ezeket az előterjesztés 6/a. számú mellékletében mutatjuk be részletesen. Nagyobb mértékű szabad maradványok a peres ügyekhez betervezett kereten (60 000 eFt), a működtetett intézmények rezsi költségeinél elért megtakarításoknál (90 000 eFt). Ezen szabad maradványok terhére került beemelésre a 2015. évi eredeti költségvetésbe 148 211 eFt összegű forrás. A felhalmozási bevételekhez betervezett áfa-befizetési kötelezettségek 56 000 eFt összegű maradványával pedig bevétel elmaradás miatt nem számolhattunk.

Az egyéb működési célú támogatási kiadások 16 056 eFt összegben nem teljesült kiadásaiból 7 369 eFt összegű maradvány visszaadására teszünk javaslatot. A II. Ker. Kulturális Közh. Nonprofit Kft. és a II. Ker. Sport Nonprofit Kft. működési célú támogatásainak kiegészítését javasoljuk a benyújtott a benyújtott és a Képviselő-testület által elfogadott üzleti terveik alapján. Ezek jogcímenkénti részletezését a 6/a. számú mellékletben mutatjuk be.

Az egyéb felhalmozási célú támogatásokként tervezett kiadásokhoz kapcsolódóan 174 702 eFt összegű a maradványunk, amelyből 151 158 eFt kötelezettséggel terhelt. A 2015. évben már konkrét jogcímen javasoljuk visszaadni az előző évben tartalékként kezelt, a fonódó villamos hálózat externális hatásait tompító, szociális kohéziót erősítő lakásfelújítások költségeihez nyújtandó támogatást a fővárosi támogatás megelőlegezését biztosító kerettel növelten. A jogcímek és azok összegeinek részletezése a 6/a. számú mellékletben található.

A 2014. évre betervezett felújítási feladatokhoz kapcsolódóan 29 678 eFt összegű kiadás nem került felhasználásra, amelyek elsősorban a lakás felújítási feladatokhoz kapcsolódtak. Az időközben elkészült, a lakások hasznosítását részletesen taglaló elemzés alapján azon lakások felújítására, amelyek épületen belüli fekvésük, szobaszámuk, komfortfokozatuk, és alapterületük alapján alkalmasak az Önkormányzatot terhelő elhelyezési kötelezettségek teljesítésére, kötelező és önként vállalt lakásgazdálkodási feladatainak, közszolgáltatásainak hatékony ellátására, és egy kisebb ráfordítással bérbeadás útján hasznosíthatóvá tehetőek 10 033 eFt keretet javaslunk biztosítani.

A 2014. évi beruházási feladatok előirányzatából 1 124 331 eFt-ot nem költöttünk el az előző évben. Kötelezettséggel terhelt maradványok összege 979 200 eFt, míg 762 847 eFt összegben meglévő feladatokhoz kapcsolódóan jelentkező többletigényeket, illetve új feladatokat javaslunk felvenni. Ezek részletezését a 6/b. számú melléklet tartalmazza.

A 2014. évben tartalékként kezelt kiadási előirányzatok év végi záró értéke 902 501 eFt. E maradványból a konkrét feladatokon jelentkező maradványokat 292 500 eFt összegben a 2015. évi eredeti költségvetés már tartalmazta, így most a felhasználási kötöttséggel bíró maradványok visszaadására teszünk javaslatot. Visszaadni a kötött felhasználású talajterhelési díj bevétel maradványát, illetve a közbeszerzésekhez kapcsolódóan befizetett, de visszafizetési kötelezettséggel kezelt biztosítékokat javasoljuk. Ezek összege 65 134 eFt. A nem konkrét feladathoz kapcsolódó keretek maradványainak igénybe vétele nyújt lehetőséget a beruházásoknál visszaadni javasolt többletigények, illetve új feladatok fedezetének részbeni, mintegy 510 000 eFt összegű biztosítására.

A további kiemelt előirányzatokra és feladatokra visszaadni javasolt maradványok összegét a 6/a. számú mellékletben mutatjuk be.

Az Önkormányzat költségvetési szervhez nem tartozó feladatai vonatkozásában visszaadni javasolt 2 467 822 eFt összegű kiadási előirányzat biztosításához a 2014. évi maradvány igénybevételén és a Polgármesteri Hivatalnál végrehajtott tárgyévi finanszírozás csökkenéséből adódóan felszabadult tárgyévi bevétel figyelembe vételén túl 903 862 eFt összegű korábbi évek maradványának beemelésére is javaslatot teszünk.

Jelen előterjesztésünk I. részében az össz-önkormányzati szinten megképződött, de még figyelembe nem vett 1 721 037 eFt összegű 2014. évi maradvány és 921 806 eFt összegű előző évek fel nem használt maradványának tárgyévi költségvetésbe történő beemelésére tettünk javaslatot.

**II. részében az átruházott hatáskörben hozott döntések alapján elvégzett előirányzat módosítások és átcsoportosítások miatti rendeletmódosítási javaslat**

Az államháztartásról szóló 2011. évi CXCV. törvény 34. §-ában és az államháztartásról szóló törvény végrehajtásáról szóló 368/2011.(XII. 31.) Kormányrendelet 42. §-ában foglaltak alapján előterjesztésünkben javaslatot teszünk a 2015. április 30-ig végrehajtott saját- és átruházott hatáskörű előirányzat átcsoportosítások és módosítások költségvetési rendeleten történő átvezetésére.

E rendeletmódosítási javaslatban foglalt előirányzat változtatások körébe tartoznak

- az Önkormányzati feladatok vonatkozásában a

* Képviselő-testület döntésinek végrehajtásából adódó előirányzat átcsoportosítások,
* Képviselő-testület által átruházott hatáskörben hozott átcsoportosítások,
* saját hatáskörű előirányzat változtatások,

- a Polgármesteri Hivatal vonatkozásában a

* felügyeleti szerv hatáskörébe tartozó módosítások,
* saját hatáskörű előirányzat változtatások,
* az intézményeket érintően az adott időszakban végrehajtott felügyeleti szervi hatáskörébe tartozó előirányzat módosítások.

**Előirányzat módosítások részletezése**

A fentiek szerinti előirányzat módosítások hatásaként az önkormányzat 2015. évi érvényes költségvetésének bevételi és kiadási főösszege - egyenlegében - 65 410 eFt-tal növekedett.

A költségvetés bevételi főösszegének növekedéséből 57 411 eFt összegű módosítás az Önkormányzat, 7 999 eFt összegű módosítás a Polgármesteri Hivatal feladatainak ellátásához kapcsolódóan került végrehajtásra. Az Önkormányzatnál keletkezett bevételből 39 225 eFt az intézmények által ellátott feladatokhoz kapcsolódott, így ez az összeg intézményfinanszírozás keretében leadásra került az érintett intézmények költségvetésébe.

A kiadási főösszeg növekedésből 12 841 eFt összegű emelkedés a Polgármesteri Hivatalnál, 106 288 eFt összegű bővülés pedig az egyéb intézményeknél végrehajtott módosítások hatásaként keletkezett, amelyekből 111 130 eFt összegre intézményfinanszírozás nyújtott fedezetet. A nem intézmények által ellátott önkormányzati feladatokon megtervezett előirányzatok egyenlegében 53 719 eFt-tal csökkentek, mivel a 18 186 eFt összegű külső forrás terhére végrehajtott növekedés mellett 71 905 eFt összegű előirányzat az intézményhálózatba leadásra került, mivel mind a feladatok, mind a kiadások ott realizálódtak.

A fenti módosítások jogcímenkénti részletezését a bevételeket érintően az 7. és a 9. számú melléklet, a kiadások vonatkozásában pedig a 8. és a 10. számú melléklet tartalmazza.

A gazdasági szervezettel nem rendelkező költségvetési szervek, valamint az Egészségügyi Szolgálat vonatkozásában az adott időszakban nem történt saját hatáskörben végrehajtott előirányzat módosítás, a felügyeleti hatáskörű előirányzat változtatások intézményenkénti bontását az 11. és a 12. számú mellékletben mutatjuk be.

Kérjük a Tisztelt Képviselő-testületet az előterjesztés megtárgyalására és az előirányzat változások figyelembevételével elkészített rendeletmódosítási javaslatnak megfelelően a rendelet megalkotására.

A rendelettervezetet megtárgyaló bizottság állásfoglalását a Képviselő-testület ülésén ismerteti.

## Budapest, 2015. május 20.

Dr. Láng Zsolt

polgármester

**A …. oldalon kezdődő rendelet elfogadása minősített többségű szavazást igényel.**

Budapest Főváros II. Kerületi Önkormányzat Képviselő-testületének
 /2015. (…….) önkormányzati rendelete az Önkormányzat 2015. évi költségvetéséről szóló

2/2015.(II. 27.) önkormányzati rendelet módosításáról

|  |  |
| --- | --- |
| Jelenlegi szabályozás | Javasolt módosítás |
| 1. §(1) A Képviselő-testület a Budapest Főváros II. Kerületi Önkormányzat 2015. évi költségvetésénekköltségvetési bevételi főösszegét 14 475 234 ezer forintban költségvetési kiadási főösszegét 15 480 085 ezer forintban költségvetési egyenlegének összegét -1 004 851 ezer forintban finanszírozási kiadásának összegét 0 ezer forintbanállapítja meg.A 2015. évre tervezett költségvetési hiány és a finanszírozási kiadás összegét a Képviselő-testület 440 711 eFt összegű maradvány, 562 640 eFt összegű forgatási célú belföldi értékpapír beváltásából származó, valamint 1 500 eFt összegű tulajdonosi kölcsön törlesztéséből származó finanszírozási bevétel igénybevételével finanszírozza.2. §(1) Az 1. § (1) bekezdésében jóváhagyott kiadásokból 2015. évbenI. Általános tartalék 68 288 ezer forint,1. Céltartalékok 1 598 770 ezer forint,

a) működési céltartalék 151 770 ezer forint,b) felhalmozási céltartalék 1 447 000 ezer forint.7.§(2) Az (1) bekezdésben meghatározott egyedi értékhatárt el nem érő felhasználások vonatkozásában a polgármesternek önálló jogot biztosít az alábbi források tekintetében:1. I./1. „Polgármester saját kerete”,
2. I./2. „Alpolgármester saját kerete”,
3. I./4. „Pályázatokkal kapcsolatos feladatok”,
4. I./5. „Testvérvárosi kapcsolatok”,

5. II./a/2.„Működési tartalék”,6. II./a/3. „Központi karbantartási keret (intézmény- hálózathoz)”,7. II./b/1. „Havaria keret”,8. II./b/2. „Társasházak felújítása”,9. II./b/3. „Társasházak felújítása- önkormányzati tulajdon után” 10. II./b/4. „Fejlesztések előkészítése” 11. II./b/5. „Fejlesztések” 12. II./b/8. „Pályázati önrész” 13. II./b/9. „Óvodai férőhelyek bővítése” 14. II./b/10. „Háziorvosi rendelők felújítása” 15. II./b/11. „Integrált Városfejlesztési Stratégia II. akcióterülete” 16. II./b/12. „Integrált Városfejlesztési Stratégia III. akcióterülete” 17. II./b/13. „Hidegkúti temetkezési emlékhely kialakításának előkészítése” 18. II./b/15. „Épületbontások és telekrendezések”. | **1. §**Az **R** 1. § (1) bekezdése az alábbiak szerint módosul:(1) A Képviselő-testület a Budapest Főváros II. Kerületi Önkormányzat 2015. évi költségvetésénekköltségvetési bevételi főösszegét 18 188 338 ezer forintban költségvetési kiadási főösszegét 14 540 644 ezer forintban költségvetési egyenlegének összegét -3 647 694 ezer forintban finanszírozási kiadásának összegét 0 ezer forintbanállapítja meg.A 2015. évre tervezett költségvetési hiány és a finanszírozási kiadás összegét a Képviselő-testület 3 083 554 eFt összegű maradvány, 562 640 eFt összegű forgatási célú belföldi értékpapír beváltásából származó, valamint 1 500 eFt összegű tulajdonosi kölcsön törlesztéséből származó finanszírozási bevétel igénybevételével finanszírozza.**2. §**Az **R** 2. § (1) bekezdése az alábbiak szerint módosul:(1) Az 1. § (1) bekezdésében jóváhagyott kiadásokból 2015. évben**I. Általános tartalék 61 518 ezer forint**,**II. Céltartalékok 1 498 949 ezer forint,****a) működési céltartalék 113 328 ezer forint,****b) felhalmozási céltartalék 1 385 621 ezer forint.****3.§**(1) Az **R** 7. § (2) bekezdése az alábbiakkal egészül ki:**19. II./b/16. „Várakozóhelyek megváltása”,****20. II./b/17. „Talajterhelési díj kötött felhasználású kerete”,****21.  II./b/18. „Közbeszerzésekhez kapcsolódó kötelezettségek fedezete”.****4. §**Az R. mellékletét képező 1-18. sz. táblák helyébe e rendelet 1-18. sz. táblái lépnek.**5. §**E rendelet a kihirdetését követő 8. napon lép hatályba. |

Budapest Főváros II. Kerületi Önkormányzat Képviselő-testületének
…/2015. (…. ...) önkormányzati rendelete az Önkormányzat 2015. évi költségvetéséről szóló 2/2015.(II. 27.) önkormányzati rendelet módosításáról

Budapest Főváros II. Kerületi Önkormányzat Képviselő-testülete Magyarország Alaptörvénye 32. cikk (2) bekezdésében, 32. cikk (1) bekezdés f) pontjában, valamint az államháztartásról szóló 2011. évi CXCV. törvény 34. § (1) bekezdésében kapott felhatalmazás alapján az alábbiak szerint módosítja Budapest Főváros II. Kerületi Önkormányzat 2015. évi költségvetéséről szóló 2/2015. (II. 27.) önkormányzati rendeletét (továbbiakban: **R**).

**1. §**

Az **R** 1. § (1) bekezdése az alábbiak szerint módosul:

„A Képviselő-testület a Budapest Főváros II. Kerületi Önkormányzat 2015. évi költségvetésének

 költségvetési bevételi főösszegét 18 188 338 ezer forintban

 költségvetési kiadási főösszegét 14 540 644 ezer forintban

 költségvetési egyenlegének összegét -3 647 694 ezer forintban

 finanszírozási kiadásának összegét 0 ezer forintban

állapítja meg.

A 2015. évre tervezett költségvetési hiány és a finanszírozási kiadás összegét a Képviselő-testület 3 083 554 eFt összegű maradvány, 562 640 eFt összegű forgatási célú belföldi értékpapír beváltásából származó, valamint 1 500 eFt összegű tulajdonosi kölcsön törlesztéséből származó finanszírozási bevétel igénybevételével finanszírozza.”

**2. §**

Az **R** 2. § (1) bekezdése az alábbiak szerint módosul:

„Az 1. § (1) bekezdésében jóváhagyott kiadásokból 2014. évben

I. Általános tartalék 61 518 ezer forint,

II. Céltartalékok 1 498 949 ezer forint,

a) működési céltartalék 113 328 ezer forint,

b) felhalmozási céltartalék 1 385 621 ezer forint.”

**3. §**

Az **R** 7. § (2) bekezdése az alábbiakkal egészül ki:

 „19. II./b/16. „Várakozóhelyek megváltása”

 20. II./b/17. „Talajterhelési díj kötött felhasználású kerete”

 21.  II./b/18. „Közbeszerzésekhez kapcsolódó kötelezettségek fedezete”

**4. §**

Az **R** mellékletét képező 1-18. sz. táblák helyébe e rendelet 1-18. sz. táblái lépnek.

**5. §**

E rendelet a kihirdetését követő 8. napon lép hatályba.

|  |  |
| --- | --- |
| Dr. Láng ZsoltPolgármester | dr. Szalai Tiborjegyző |

**Általános indokolás**

A Budapest Főváros II. Kerületi Önkormányzat 2015. évi költségvetési rendeletének módosítása az államháztartásról szóló 2011. évi CXCV. törvény 34. §-ában kapott felhatalmazás alapján, a 2014. évi maradvány és az előző évek fel nem használt maradványának beemelése miatt vált szükségessé.

# Részletes indokolás

1.§ A végrehajtott módosítás következtében kialakult kiadási és bevételi főösszegeket határozza meg.

2.§ Az 1. §-ban jóváhagyott kiadási főösszegből elkülönített tartalékokat mutatja be.

3.§ Az átruházott jogköröket egészíti ki az új jogcímek vonatkozásában.

4.§ Az 1.§-ban jóváhagyott 2015. évi főösszegek bontásait tartalmazza.

5.§ A rendelet hatályát határozza meg.